b'\n_START_ARTICLE_\nHemolimfa\n_START_PARAGRAPH_\nHemolimfa je telesna teko\xc4\x8dina v nekaterih nevreten\xc4\x8darjih, tj. v vseh \xc4\x8dlenono\xc5\xbecih in tistih mehku\xc5\xbecih, ki imajo odprti krvo\xc5\xbeilni sistem. Sovpada s krvjo in limfo pri vreten\xc4\x8darjih, vendar ni omejena na sistem \xc5\xbeilja, temve\xc4\x8d obliva tkiva in organe v notranjosti telesa oz. telesnih votlinah, imenovanih hemoceli._NEWLINE_Poleg vloge transportnega sredstva in topila za razli\xc4\x8dne snovi ima pomembno vlogo v uravnavanju osmotskega pritiska in v imunskem odgovoru.\n_START_SECTION_\nSestava in funkcije\n_START_PARAGRAPH_\nHemolimfa je sestavljena iz vode, anorganskih soli (ve\xc4\x8dinoma Na\xe2\x81\xba, Cl\xe2\x81\xbb, K\xe2\x81\xba, Mg\xc2\xb2\xe2\x81\xba in Ca\xc2\xb2\xe2\x81\xba) in organski snovi (ve\xc4\x8dinoma ogljikovi hidrati, proteini in lipidi).\n_START_SECTION_\nAnorganske komponente\n_START_PARAGRAPH_\nPri \xc5\xbeu\xc5\xbeelkah zajema hemolimfa 20-50\xc2\xa0% celotne koli\xc4\x8dine vode v telesu, pri \xc4\x8demer imajo li\xc4\x8dinke relativno ve\xc4\x8dji volumen hemolimfe kot odrasli osebki. Poleg topila in transportnega sredstva za razne snovi (npr. hormonov, hranilnih snovi in presnovkov) predstavlja hemolimfa rezervo vode v primeru izsu\xc5\xa1itve ter skladi\xc5\xa1\xc4\x8de raznih snovi. V posebni primerih deluje kot hidravli\xc4\x8dna teko\xc4\x8dina, npr. pri levitvi._NEWLINE_Koncentracije ionov se pri razli\xc4\x8dnih skupinah \xc5\xbeu\xc5\xbeelk razlikujejo: tako nekrilate \xc5\xbeu\xc5\xbeelke vsebujejo visoka koncentracije natrijevih in klorovih ionov, hro\xc5\xa1\xc4\x8di in ko\xc5\xbeekrilci pa visoke koncetracije kalijevih in magnezijevih ionov. Vrednost pH pri ve\xc4\x8dini \xc5\xbeu\xc5\xbeelk je v obmo\xc4\x8dju od 6,4-6,8.\n_START_SECTION_\nOrganske komponente\n_START_PARAGRAPH_\nPri mnogih \xc5\xbeu\xc5\xbeelkah prispevajo ve\xc4\x8dji dele\xc5\xbe h koli\xc4\x8dini anorganskih anionov citronska kislina in druge organske kisline ter organski fosfati (npr. glicerol-1-fosfat in sorbitol-6-fosfat)._NEWLINE_Najpogostej\xc5\xa1i ogljikov hidrat v \xc5\xbeu\xc5\xbeelkah je disaharid trehaloza, ki predstavlja vir energije, v manj\xc5\xa1ih koncentracijah je prisotna tudi glukoza. S transportom trehaloze hemolimfa torej opravlja pomembno funkcijo. Koncetracija trehaloze je regulirana preko hormonov, pove\xc4\x8dana pa je lahko tudi preko sinteze iz glukoze-6-fosfata, ki nastane iz razgradnje rezervnega glikogena v ma\xc5\xa1\xc4\x8dobnem tkivu. Pri dolo\xc4\x8denih \xc5\xbeu\xc5\xbeelkah je v primeru diapavze ali bivanja v mrzlem okolju stimulirana sinteza glicerola in sorbitola: posledica tega je, da se temperatura zmrzi\xc5\xa1\xc4\x8da v hemolimfi zni\xc5\xbea, kar organizem \xc5\xa1\xc4\x8diti pred tvorbo kristalov oz. v splo\xc5\xa1nem pred zmrzitvijo._NEWLINE_Lipidi se zaradi hidrofobnosti prena\xc5\xa1ajo s posebnimi transportnimi proteini. Najpogostej\xc5\xa1i lipidi so diacilgliceroli oz. digliceridi, pa tudi trigliceridi, ma\xc5\xa1\xc4\x8dobne kisline, fosfolipidi in holesterol. Na podoben na\xc4\x8din se prena\xc5\xa1ajo pigmenti, kot so \xce\xb2-karoten, riboflavin in biliverdin, ki dajejo hemolimfi zna\xc4\x8dilno rumeno ali zeleno barvo._NEWLINE_Proste aminokisline so prisotne v visokih koncentracijah (tudi do 200 mM) in pomembno prispevajo k osmolarnosti. Prisotno je vseh 20 standardnih aminokislin in kljub temu, da se pri razli\xc4\x8dnih organizmih relativne koncetracije le-teh razlikujejo, sta glutamin in prolin navadno prisotna v visokih koncetracijah; slednji slu\xc5\xbei med drugim tudi kot vir energije za mi\xc5\xa1ice, pomembne za letenje. Tirozin je prisoten kot konjugat z glukozo, fosfatom ali \xce\xb2-alaninom, kar pove\xc4\x8da njegovo topnost, prav tako pa so kot konjugati prisotni kateholamini. Lahko so prisotne tudi nestandardne aminokisline, kot so \xce\xb2-alanin in taurin.\n_START_SECTION_\nPlazemski proteini\n_START_PARAGRAPH_\nProteini predstavljajo znatni dele\xc5\xbe v sestavi hemolimfe: tipi\xc4\x8dna koncentracija se giblje od 10\xe2\x80\x93100\xc2\xa0mg/ml; pove\xc4\x8dana je v razvojni fazi li\xc4\x8dinke in nimfe, zmanj\xc5\xa1ana pa po vsakem procesu levitve._NEWLINE_Najve\xc4\x8dji dele\xc5\xbe med plazemskimi proteini pri li\xc4\x8dinkah \xc5\xbeu\xc5\xbeelk pripada skladi\xc5\xa1\xc4\x8dnim proteinom oz. heksamerinom, ki so sestavljeni iz \xc5\xa1estih podenot z molekulsko maso 80.000 daltonov, in so prisotni v zelo visokih koncentracijah med zadnjo razvojno fazo pred odraslim osebkom. Glede na dele\xc5\xbe razli\xc4\x8dnih aminokislin jih lahko delimo v t. i. arilforine, ki so bogati s fenilalaninom, tirozinom in triptofanom, ter v skladi\xc5\xa1\xc4\x8dne proteine, bogatih z metioninom._NEWLINE_Pomembni so tudi transportni proteini, ki prena\xc5\xa1ajo hidrofobne (in s tem netopne) molekule po hemolimfi. Najpogostej\xc5\xa1i je lipoforin, ki prena\xc5\xa1a lipide, pogosta pa sta tudi feritin in transferin, ki ve\xc5\xbeeta \xc5\xbeelezove ione. V hemolimfi nekaterih \xc4\x8dleno\xc5\xbecev (npr. pri pajkih) in ve\xc4\x8dini mehku\xc5\xbecev je prisoten hemocianin, ki tako kot hemoglobin v krvi prena\xc5\xa1a kisik, vendar namesto \xc5\xbeelezovega iona vsebuje bakrov ion. Transportni proteini poleg tega \xc5\xa1\xc4\x8ditijo prenesene molekule pred encimsko razgradnjo (razvidno npr. v primeru juvenilnega hormona (JH))._NEWLINE_Nekateri plazemski proteini so udele\xc5\xbeeni v imunskem odgovoru. Med te spadajo lisozimi, ki razgrajujejo bakterijsko celi\xc4\x8dno steno, antimikrobni peptidi z nizko molekulsko maso, ki so sintetizirani v primeru bakterijske ali glivi\xc4\x8dne oku\xc5\xbebe in fenoloksidaze, ki so v normalne stanju prisotne kot neaktivni profenoloksidaze, v primeru aktivacije pa katalizirajo sintezo kinonov, ki tvorijo pigment melanin; slednji pomaga ujeti mikroorganizme oz. mikrobe in s tem pripomore k njihovemu uni\xc4\x8denju. Profenoloksidaze so aktivirane z raznimi proteazami, le-te pa z ogljikovimi hidrati, ki se ve\xc5\xbeejo na povr\xc5\xa1ino mikroorganizmov. V danem primeru se hemolimfa zaradi melanina zna\xc4\x8dilno obarva temnej\xc5\xa1e.\n_START_SECTION_\nHemociti\n_START_PARAGRAPH_\nHemolimfa vsebuje znatno \xc5\xa1tevilo razli\xc4\x8dnih celic, ki jih kolektivno imenujemo hemociti. Prohemociti so majhne in okrogle celice in so prekurzoske celice za druge hemocite._NEWLINE_Granularni hemociti vsebujejo citoplazemske granule, katerih vsebina je izlo\xc4\x8dena kot del imunskega odgovora na vdor parazitov, poleg tega pa sintetizirajo komponente zunajceli\xc4\x8dnega matriksa (ECM). Plazmatociti vsebujejo malo\xc5\xa1tevilne granule in so sposobni obse\xc5\xbene morfolo\xc5\xa1ke spremembe, iz okroglih ali iglasto oblikovanih celic v splo\xc5\xa1\xc4\x8dene, ameboidne celice. Tako granularni hemotociti kot tudi plazmatociti zelo pomembni v imunskem odgovoru \xc5\xa1e zaradi fagocitoze mikrobov, skupne formacije nodulov (skupki oz. agregati celic), ki delujejo kot pasti za ujetje mikrobov ter enkapsulacije, pri \xc4\x8demer celice obdajo mikrob in ga uni\xc4\x8dijo._NEWLINE_Sferulne celice vsebujejo velike citoplazemske granule, ki verjetno vsebujejo mukopolisaharide. Oenocitoidi so velike celice, ki sintetizirajo profenoloksidazo. V splo\xc5\xa1nem hemociti, \xc5\xa1e posebej plazmatociti, sodelujejo tudi pri procesu koagulacije in tako tvorijo strdke, ki zaprejo rane in prepre\xc4\x8dijo nadaljnjo izgubo hemolimfe.\n_START_SECTION_\nDruge funkcije\n_START_PARAGRAPH_\nPri nekaterih skupinah organizmov hemolimfa ne slu\xc5\xbei samo kot analog krvi, pa\xc4\x8d pa ima tudi druge specializirane funkcije. Pri organizmih, kot so pi\xc5\xa1\xc4\x8dnjaki in travnice (Meloidae), pride v primeru napada plenilca (predatorja) to t. i. avtohemoragije oz. refleksne krvavitve, pri \xc4\x8demer organizem za\xc4\x8dne samostojno izlo\xc4\x8dati hemolimfo skupaj s toksi\xc4\x8dnimi snovmi, kar je u\xc4\x8dinkovita obramba._NEWLINE_Po drugi strani imajo li\xc4\x8dinke mravelj rodu Leptanilla posebne \xc5\xbeleze, s katerimi izlo\xc4\x8dajo hemolimfo s hranilnimi snovmi, s katero se hranijo odrasli pripadniki iste vrste.'